CELEX: 62020TN0151
Language: el
Date: 2020-03-16 00:00:00
Title: Υπόθεση T-151/20: Αγωγή της 16ης Μαρτίου 2020 — Τσεχική Δημοκρατία κατά Επιτροπής

25.5.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 175/32
            
         
      Αγωγή της 16ης Μαρτίου 2020 — Τσεχική Δημοκρατία κατά Επιτροπής
      (Υπόθεση T-151/20)
      (2020/C 175/42)
      Γλώσσα διαδικασίας: η τσεχική
      
         Διάδικοι
      
      
         Ενάγουσα: Τσεχική Δημοκρατία (εκπρόσωποι: M. Smolek, J. Vláčil και O. Serdula)
      
         Εναγόμενη: Ευρωπαϊκή Ένωση, εκπροσωπούμενη από την Ευρωπαϊκή Επιτροπή
      
         Αιτήματα
      
      Η ενάγουσα ζητεί από το Γενικό Δικαστήριο:
      
                  —
               
               
                  να υποχρεώσει την Ευρωπαϊκή Ένωση, εκπροσωπούμενη από την Ευρωπαϊκή Επιτροπή, να αποδώσει στην Τσεχική Δημοκρατία, λόγω αδικαιολόγητου πλουτισμού, το ποσό των 40 482 255 CZK (τσεχικών κορόνων) που καταβλήθηκε στον λογαριασμό της Ευρωπαϊκής Επιτροπής στις 17 Μαρτίου 2015 υπό επιφύλαξη ελλείψει νομικής βάσεως·
               
            
                  —
               
               
                  να υποχρεώσει την Ευρωπαϊκή Ένωση, εκπροσωπούμενη από την Ευρωπαϊκή Επιτροπή, να αποδώσει στην Τσεχική Δημοκρατία, λόγω αδικαιολόγητου πλουτισμού, το ποσό των 2 698 817 CZK, που καταβλήθηκε στον λογαριασμό της Ευρωπαϊκής Επιτροπής στις 22 Δεκεμβρίου 2016 υπό επιφύλαξη ελλείψει νομικής βάσεως·
               
            
                  —
               
               
                  να καταδικάσει την Ευρωπαϊκή Ένωση, εκπροσωπούμενη από την Ευρωπαϊκή Επιτροπή, στα δικαστικά έξοδα.
               
            
         Λόγοι και κύρια επιχειρήματα
      
      Προς στήριξη της αγωγής, η ενάγουσα προβάλλει ένα μοναδικό λόγο.
      Η ενάγουσα υποστηρίζει ότι το επίμαχο ποσό αντιστοιχεί σε μη εισπραχθέντα τελωνειακό δασμό για την εισαγωγή αναπτήρων από το Λάος, ανερχόμενο σε 53 976 340 CZK αφαιρουμένων των εξόδων είσπραξης. Στις 17 Μαρτίου 2015 καταβλήθηκε υπό επιφύλαξη στον λογαριασμό της Επιτροπής το ποσό των 40 482 255 CZK (ίσο με το 75 % του μη εισπραχθέντος δασμού) κατόπιν του από 21 Ιανουαρίου 2015 αιτήματος της Επιτροπής. Στις 22 Δεκεμβρίου 2016 καταβλήθηκε υπό επιφύλαξη στον λογαριασμό της Επιτροπής το ποσό των 2 698 817 CZK (ίσο με το 5 % του μη εισπραχθέντος δασμού) κατόπιν οχλήσεως εκ μέρους της Επιτροπής για την καταβολή της διαφοράς λόγω αύξησης του ποσοστού το οποίο είχε προσδιοριστεί από την Ένωση στο 80 %.
      Η καταβολή του ποσού αυτού στον λογαριασμό της Επιτροπής δεν στηριζόταν σε νομική βάση, διότι ο εν λόγω δασμός δεν μπορούσε να εισπραχθεί, για λόγους μη δυνάμενους να καταλογιστούν στην Τσεχική Δημοκρατία. Συνεπώς, κατά το άρθρο 17, παράγραφος 2, στοιχείο β', του κανονισμού 1150/2000, της 22ας Μαΐου 2000 (1), η Τσεχική Δημοκρατία δεν υποχρεούτο να καταβάλει στην Επιτροπή το επίμαχο ποσό.
      
         (1)  Κανονισμός (ΕΚ, Ευρατόμ) αριθ. 1150/2000 του Συμβουλίου, της 22ας Μαΐου 2000, για την εφαρμογή της απόφασης 2007/436/ΕΚ, Ευρατόμ για το σύστημα των ιδίων πόρων των Ευρωπαϊκών Κοινοτήτων (ΕΕ 2000, L 130, σ. 1).